पाकिस्तान के झेलम में सिलेंडर ब्लास्ट में 6 लोगों की मौत, 10 घायल
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
पाकिस्तान के पंजाब प्रांत के झेलम शहर में रविवार रात सिलेंडर ब्लास्ट में 6 लोगों की मौत हो गई, जबकि 10 घायल हैं। 4 की हालत गंभीर बताई गई है। धमाके की वजह से तीन मंजिला मकान ढह गया। मलबे में कुछ और लोग दबे हो सकते हैं।
पुलिस के मुताबिक- मामले की जांच की जा रही है। शुरुआती तौर पर यह सिलेंडर ब्लास्ट ही नजर आता है। शनिवार को सरगोधा में एक वैन में लगा सिलेंडर फट गया था। 7 लोगों की मौत हुई थी। पिछले महीने लाहौर में सिलेंडर ब्लास्ट हुआ था और उसमें तीन बच्चों समेत पांच लोग मारे गए थे।
आज की अन्य प्रमुख खबरें...
अंडमान-निकोबार द्वीप में भूकंप का झटका, रिक्टर स्केल पर 5.3 रही तीव्रता
अंडमान-निकोबार द्वीप में रविवार को भूकंप के झटके महसूस किए गए। रिक्टर स्केल पर भूकंप की तीव्रता 5.3 मापी गई। फिलहाल भूकंप से किसी भी तरह के नुकसान की खबर नहीं है।
जम्मू-कश्मीर के राजौरी में बिजली ट्रांसफार्मर की मरम्मत करते समय कर्मचारी की मौत
जम्मू-कश्मीर के राजौरी जिले में बिजली ट्रांसफार्मर की मरम्मत करते समय जम्मू विद्युत वितरण निगम लिमिटेड (जेपीडीसीएल) से जुड़े एक कर्मचारी की करंट लगने से मौत हो गई।
अधिकारियों ने बताया कि थानामंडी के अजमताबाद गांव का रहने वाला जहांगीर खान (35) मन्याल गली गांव में बिजली के ट्रांसफार्मर में खराबी की मरम्मत कर रहा था, तभी वह बिजली के तार के संपर्क में आ गया, जिससे उसकी मौके पर ही मौत हो गई।
महाराष्ट्र के नासिक में चोर ATM लेकर फरार हो गए, नासिक जिले की घटना
महाराष्ट्र के नासिक जिले में रविवार तड़के अज्ञात चोर एक राष्ट्रीयकृत बैंक के ATM बूथ में घुस गए और मशीन लेकर फरार हो गए। पुलिस ने बताया कि घटना उपनगरीय नासिक रोड के समनगांव इलाके में समनगांव-चाडेगांव रोड पर SBI के एक ATM बूथ पर सुबह करीब साढ़े चार बजे हुई।
IIT-दिल्ली के बीटेक स्टूडेंट ने हॉस्टल रूम में फांसी लगाई, UP के बरेली का रहने वाला था
भारतीय प्रौद्योगिकी संस्थान IIT-दिल्ली में बीटेक फोर्थ ईयर के स्टूडेंट ने हॉस्टल रूम में फांसी लगाकर आत्महत्या कर ली। मरने वाला आयुष उत्तर प्रदेश के बरेली का रहने वाला था। पुलिस के मुताबिक घटना शनिवार रात करीब 12 बजे की है।
इससे पहले 4 जुलाई को दिल्ली के द्वारका सेक्टर-16 में 14 साल की एक लड़की ने एक बिल्डिंग से कूदकर जान दे दी थी।
प्रयागराज महाकुंभ-2025 की प्रमुख तारीखों का ऐलान 
उत्तर प्रदेश के प्रयागराज में होने वाले महाकुंभ- 2025 के लिए शाही स्नान की तारीखें घोषित कर दी गई हैं। प्रयागराज मेला प्राधिकरण और देश के 13 अखाड़ों के संतों ने कहा है कि पौष पूर्णिमा स्नान 13 जनवरी 2025 को होगा।
गुजरात से पाकिस्तानी एजेंट को BSF की खुफिया जानकारी देने वाला गिरफ्तार
गुजरात ATS ने शनिवार को भुज में BSF के हैड ऑफिस में काम करने वाले एक व्यक्ति को गिरफ्तार किया है। उस पर मैसेजिंग एप्लिकेशन के जरिए पाकिस्तानी एजेंट को खुफिया जानकारी देने का आरोप है। ATS को जानकारी मिली थी कि BSP हैड ऑफिस में काम करने वाले नीलेश वालजीभाई बलिया के पास राष्ट्रीय सुरक्षा से जुड़ी जानकारी है।
गुजरात ATS के SP सुनील जोशी ने बताया कि पूछताछ के दौरान नीलेश ने अपना गुनाह कबूल किया है। उसने बताया कि वो पैसे के बदले पाकिस्तान की महिला एजेंट को वॉट्सऐप के जरिए क्लासिफ़ाइड और खुफिया जानकारी देता था।
उसने BSF कैंप के अंदर हुए नए कंस्ट्रक्शन के बारे में पाकिस्तानी एजेंट को जानकारी दी थी। इसके बदले उसे ऑनलाइन ट्रांसफर के जरिए 28,800 रुपए मिले थे।
अमेरिका में एक बिजनेस जेट क्रैश, 6 लोगों की मौत
अमेरिका के साउथ कैलिफोर्निया एयरपोर्ट के पास एक खेत में बिजनेस जेट क्रैश हो गया। इस हादसे में 6 लोगों की मौत हो गई। फेडरल एविएशन एडमिनिस्ट्रेशन (FAA) के मुताबिक, सेसना C550 बिजनेस जेट लास वेगास के हैरी रीड इंटरनेशनल एयरपोर्ट से रवाना हुआ था।
उसके साथ यह हादसा शनिवार सुबह करीब 4:15 बजे लॉस एंजिल्स से लगभग 80 मील (130 किलोमीटर) दूर मुर्रिएटा में हुआ। रिवरसाइड काउंटी शेरिफ ऑफिस ने बताया कि मृतकों की पहचान नहीं हो पाई है। जांच की जा रही है।
दिल्ली में ट्रेन की चपेट में आने से दो लोगों की मौत, रेलवे ट्रैक पार कर रहे थे
दिल्ली के बाहरी इलाके में शनिवार को रेलवे ट्रैक पार करते समय ट्रेन की चपेट में आने से दो लोगों की मौत हो गई। यह घटना नांगलोई रेलवे स्टेशन के पास हुई। पुलिस ने बताया कि हादसा सुबह 8.45 बजे हुआ था। शवों को कब्जे में लेकर पोस्टमार्टम के लिए भेज दिया गया है। मृतकों की अभी पहचान नहीं हो पाई है।
लंदन में इंडियन हाईकमीशन के बाहर जमा हुए खालिस्तान समर्थक
शनिवार को लंदन में भारतीय हाईकमीशन के बाहर करीब 30-40 खालिस्तानी प्रदर्शनकारी जमा हो गए। यह घटना ऐसे समय में हुई जब न केवल ब्रिटेन में बल्कि अन्य देशों में भी खालिस्तान समर्थकों के हमले बढ़े हैं। प्रदर्शनकारी आज स्थानीय समय के अनुसार 12:30 बजे से 2:30 बजे तक हाईकमीशन के बाहर खड़े रहे। मौके पर यूके की पुलिस की मौजूदगी के साथ इलाके में सुरक्षा बढ़ा दी गई है। हालांकि प्रदर्शनकारी बाद में वहां से चले गए।